
R A P O R T

asupra propunerii legislative privind acordarea gratuită a medicamentelor pentru unii pensionari
1. În conformitate cu prevederile art.89 din Regulamentul Camerei Deputaţilor, modificat şi completat prin H.C.D. nr.34/2005, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind acordarea gratuită a medicamentelor pentru unii pensionari, trimisă cu adresa nr.P.L.X 586 din 28 noiembrie 2005.
La întocmirea prezentului raport, Comisia a avut în vedere avizele Consiliului Legislativ, Consiliului Economic şi Social (aviz negativ) şi avizele primite de la următoarele comisii: 
· Comisia juridică, de disciplină şi imunităţi (aviz negativ).
· Comisia pentru egalitatea de şanse pentru bărbaţi şi femei (aviz favorabil)
Referitor la punctul de vedere al Guvernului, precizăm că acesta nu susţine adoptarea propunerii legislative întrucât iniţiativa crează discriminări faţă de alte categorii sociale cu venituri similare persoanelor prevăzute în propunere, deoarece actualul sistem de acordare a medicamentelor oferă asiguraţilor, indiferent de veniturile acestora, accesul nediscriminatoriu la medicamente esenţiale pentru îngrijirea sănătăţii, aşa cum sunt ele stabilite prin Hotărârea Guvernului nr.235/2005 privind aprobarea pentru anul 2005 a listei cuprinzând denumirile comune internaţionale ale medicamentelor din Nomenclatorul medicamentelor de uz uman, de care beneficiază asiguraţii în tratamentul ambulatoriu, cu sau fără contribuţie personală, pe bază de prescripţie medicală.
Propunerea legislativă are ca obiect de reglementare acordarea gratuită a medicamentelor pentru unii pensionari, respectiv pentru pensionarii ale căror pensii nu depăşesc 3 milioane de lei pe lună.
Comisia propune Plenului respingerea propunerii legislative din următoarele considerente :
- Ea crează un paralelism legislativ, încălcându-se principiul privind integrarea propunerii în ansamblul legislaţiei şi al unicităţii reglementării în materie, aşa cum sunt ele consacrate prin art.12 şi art.13 din Legea nr.24/2000 privind normele de tehnică legislativă pentru elaborarea actelor normative, republicată.
- Nu sunt identificate sursele financiare necesare aplicării prevederilor propunerii legislative, încălcându-se astfel dispoziţia art.138 alin.(5) din Constituţia României, republicată,conform căruia “Nici o cheltuială bugetară nu poate fi aprobată fără stabilirea sursei de finanţare”, cât şi a art.15 alin.(1) din Legea nr.500/2002 privind finanţele publice. 
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea propunerii au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului (nume, prenume, funcţie, instituţie)
Dna Georgeta Bratu – director Ministerul Muncii, Solidarităţii Sociale şi Familiei.
4. La lucrările comisiei au fost prezenţi 18 deputaţi, din totalul de 19 membri ai comisiei.
Raportul comisiei a fost adoptat cu 7 voturi pentru respingere, 5 voturi împotrivă şi o abţinere.
5. Propunerea legislativă a fost respinsă de Senat în şedinţa din 21 noiembrie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională. 

În urma dezbaterilor în şedinţa din 14 decembrie 2005, Comisia propune respingerea propunerii legislative.

